Preşedintele ucrainean Volodimir Zelenski, care le solicită aliaţilor să-şi sporească ajutorul pentru a contracara ofensiva rusă, se va afla luni la Madrid unde se va întâlni cu prim-ministrul spaniol Pedro Sanchez, a anunţat duminică guvernul spaniol, potrivit AFP, scrie AGERPRES.
„Preşedintele guvernului, Pedro Sanchez, îl va primi pe preşedintele Ucrainei” la prânz (10.00 GMT), apoi cei doi lideri vor susţine o conferinţă de presă, au anunţat serviciile premierului într-un comunicat.
Regele Felipe al VI-lea îl va primi, de asemenea, pe conducătorul ucrainean, a comunicat palatul într-un comunicat.
Aceasta este prima vizită oficială a preşedintelui Zelenski în Spania de când a venit la putere în 2019, la mai bine de doi ani de la începutul invaziei ruse a ţării sale.
Prim-ministrul Sanchez le-a explicat miercuri deputaţilor spanioli că va fi semnat un acord de cooperare bilaterală.
„De îndată ce situaţia de pe front o va permite, vom semna un acord cu Ucraina care va consolida cooperarea economică, socială şi instituţională dintre ţările noastre”, a declarat
acesta.
Preşedintele Zelenski era aşteptat la Madrid la mijlocul lui mai pentru o vizită oficială, dar a fost nevoit să-şi anuleze vizita din cauza noii ofensive ruseşti din partea de nord a Ucrainei, potrivit presei spaniole.
Şeful statului ucrainean urmează să semneze, potrivit cotidianului El Pais, un acord bilateral de securitate menit să garanteze sprijinul militar al Madridului pentru Kiev.